标题：朱曰藩
诗词
【竹西】
望望行宫地，遥遥大业年。山光连古寺，水调尚遗篇。
软缆千花妓，迷楼五色烟。繁华何可吊，高树起秋蝉。
【赠子长二首】
泽国鱼龙气，征途冰雪文。悲歌过燕赵，一吊望诸君。
万柳围团殿，飞花引御舟。棹歌双彩女，催过洗妆楼。
【寄程自邑】
一代空同子，人人愿执鞭。赠君诗满箧，恨我见无缘。
绿水蓬池上，黄华艮岳颠。平生高李遇，徒感昔游篇。
【寄程自邑淮上】
梁苑沙墩路几千，客情冷落逼残年。兔园宾酒樊楼妓，一曲琵琶欲雪天。
【湖上送友人还吴门】
湖上桃花瞥眼娇，鸱夷舟稳卧吹箫。谁能载得西施去，却弄吴王送女潮。
【孟夏二十七日行田杂歌三首】
草阁南东霁海烟，万家耒耜雨余天。更怜村妇多新饷，潮落平沙蛤蚌鲜。
雨过青坪不见人，剪茸新鹿白如银。数声鼓笛丛祠近，知是祈年赛水神。
田田荷叶大湖西，千队鸳鸯掠水低。却似吴娘机上见，绿罗初{⺮聂}锦茸齐。
【鸡笼山房雨霁】
客楼睡起西日曛，钟山曳曳拥归云。镜中岛屿后湖出，花外池台上苑分。
何处攀龙光禄宴，当年怨鹤草堂文。残英尽及东林醉，莫遣流莺醒后闻。
【枕流桥避暑口号】
竹床花簟坐萧闲，好是侬家销夏湾。谁道屏风无九叠，彩云飞作洞庭山。
【楼鸦】
年年银汉桥成后，楼上昏鸦接翅归。御史府中栖未稳，倡家树里听应稀。
绿垂槐穗藏朝雨，红入莲衣浴晚晖。春去秋来浑底事，只输鸿雁塞门飞。
【桥上纳凉即事口号】
上林献赋恨空回，水驿冰鲜夜半催。枕上笙箫听渐近，杨梅卢橘过江来。
【中元日斋中作】
陶枕单衾障素屏，空斋独卧雨冥冥。辋川旧拟施为寺，内史新邀写得经。
窗竹弄秋偏寂历，盂兰乞食信飘零。年来会得逃禅理，长日沈冥不愿醒。
【对雨柬徐杨二先辈】
长安飞雨洒轻埃，万户千门画里开。雾树稍迷蓬阁观，烟丝犹袅建章台。
故园红药谁同赏，旅榻青苔客不来。莫怪残春倍惆怅，一山风景各衔杯。
【清明扬州道中忆王端公】
江花江草净春烟，北望空怀乘兴船。水国人家种杨柳，清明士女竞秋千。
客厨未乞龙蛇火，旅食频催犬马年。遥想风流王柱史，西台银烛柘枝颠。
【送陆子还洞庭】
五月江门暑气鲜，水祠箫鼓赛龙船。最怜别权当官路，不碍归云入洞天。
楼阁两山摇碧落，杨梅千涧泻红泉。葛裙纱帽吟长夏，莫拟平原赴洛篇。
【饮罢逍遥馆作】
沙溪雨过渐通潮，新涨朝来拍小桥。九曲湖堂藏窈窕，数株门柳伴逍遥。
时鱼馔客烹芦笋，海鹤惊人起稻苗。饮罢中庭不成寐，夜阑河汉正寥寥。
【七夕雨】
阁道中宵急雨鸣，遥怜牛女渡河情。吴台惊鹊飞来重，长信流萤洗后明。
不谓金壶能续漏，祇缘玉箸剩沾缨。江湖亦有佳期隔，愁见兰涛混太清。
【寄答王子新】
两家父子擅风流，江左相看三十秋。徐庾争吟玉台体，王谢久阔乌衣游。
客夜红灯何处酒，病山黄叶隔年楼。西洲风恶船难系，空遣多情怨莫愁。
【秋闺怨】
合欢树上乌欲栖，空房织锦窦家妻。遥遥夜夜谁能奈，三三五五并相携。
镜花对影惭双笑，烛泪分行伴独啼。莫道回文能妙绝，阳台云雨隔安西。
【隋堤柳】
兴道里前杨柳新，萧娘攀望独伤神。怜侬正好留侬住，若个沄他遭个春。
红颊忍抛妆罢泪，翠蛾常带睡余颦。龙舟风起花如雪，三月扬州梦里春。
【家园种壶作】
春柳半含荑，春鸠屋上啼。弱苗何日引，长柄得谁携。
瓠落非无用，鸱夷爱滑稽。挥锄不觉倦，新月在楼西。
【秋发】
秋发不盈握，秋蓬仍苦飞。何须五日沐，自信九阳晞。
病觉星星改，心从种种违。汉家方尚少，素领愧朝衣。
【筝】
日者西园宴，云和独未收。弦张鹍转急，柱促雁相求。
靡靡萦怀恶，纤纤绕指柔。多情如有待，庭树莫先秋。
【七月望夜亭上】
城外重湖已合围，双流分月泻青辉。积阴遂见秋风起，行潦休惊海水飞。
袅袅银河低案户，涂涂玉露稍沾衣。季鹰元不营当世，岂为鲈鱼始忆归。
【夏日闲居作】
双树苍苍玉不如，牵风弄日庇闲居。床前竹冷新铺簟，架上梅过自曝书。
散骑直庐谁偃息，平津客馆久丘虚。种瓜莫道东门近，肯为鸣驺暂倚锄。
【玉河堤见新月】
垂杨东下转金沟，忽讶纤纤并马头。班殿未秋宁似扇，秦楼初晚正如钩。
双蛾映水遥传恨，一掬当窗不揽愁。谩道南州歌蕙草，薄情元不为封侯。
【临春曲】
阁上张星旧在天，阁中璧月夜仍圆。云欹宿鬒初临镜，风砑乾红未襞笺。
两臂舞钗金阿那，一声歌树玉婵娟。君王万岁欢无极，肯信江花易夕烟。
【赠沐太华兼忆升庵杨公】
濯锦江边霞满天，博南山下草如烟。相逢偷把刀环视，肠断孤臣谪九年。
【燕薁引】
上林苑西重阴垂，汉家马乳秋累累。群臣未拜金盘赐，正是文园病渴时。
尝言逾淮橘为枳，淮南亦种燕薁子。一朝偶患齐后疟，七日方寤赵简乐。
起来燔极华池干，菱藕堆盘懒咀嚼。何人旋摘此逼侧，冰丸入口生颜色。
不用玄珠罔象求，翻疑舍利菩提得。淮南陇右限川梁，燕薁蒲萄味各长。
底事千金通大宛，空劳斗酒博西凉。诏中但见夸珍味，席上谁能延乐方。
乐方久甗樽罍燥，亲故仳离那可道。流年时物感《豳风》，拘方服食依农草。
忆曾弱冠客安西，醉里亲尝掩露时。囊盛莫致敦煌种，浪说天南生荔枝。
【感辛夷花曲】
昨日辛夷开，今朝辛夷落。辛夷花房高刺天，却共芙蓉乱红萼。
小山桂树犹连卷，五湖荷花空绰约。连卷绰约宜秋日，端居独养征君疾。
高枝朵朵艳木莲，密叶层层赛卢橘。山鬼已见驾香车，文人应是梦彩笔。
辛夷辛夷何离奇，照水偏宜姑射姿。萧晨东海霞光烂，玄夜西园露气滋。
檀心倒卷情无限，玉面低回力不支。见说东都便露坐，惟应御史沄风吹。
此花爱逐东风暖，故人逸韵嵇中散。山阳闻有合欢斋，石湖亦筑辛夷馆。
袅袅岩栊碧树圆，纷纷涧户香花满。坞里王孙旧路长，卷中裴迪新诗短。
新诗已旧不堪闻，江南荒馆隔秋云。多情不改年年色，千古芳心持赠君。
【过陈思王墓】
美人曾感鱼山响，千古高情寄白杨。洛浦锦衾徒烂熳，邺宫铜爵久荒凉。
诗成独赠同门友，势去潜悲异姓王。隧道风填飞藿满，争教来者不心伤。
【寒食】
水满春湖花满城，况逢寒食雨初晴。花深不碍秋千山，水阔从教舴艋行。
午憩旗亭分杏酪，夜归饧市有箫声。多情一树山梨白，小立柴门待月明。
【滇南七夕歌忆升庵杨公因寄】
（子少日游滇南，见其土风每岁七夕前半月，人家女郎年十二三以上者，各分曹相聚，以香水花果为供，连臂踏歌，乞巧于天斧，词甚哀婉。暇日因采其意为《滇南七夕歌》三首，末首有怀升庵杨公，因并系之。曹子桓云："尔独何辜限川粱。"悲夫！谁则为之动念哉！）
一宵争抵一年长，犹度金针到绣床。天下真成长会合，昆明池上两鸳鸯。
彩袖飞来山上山，小楼金马堕云鬟。柰花满地无人扫，二十年前菩萨蛮。
锦窠何必夺丘迟，毕竟还他蜀锦奇。近日锦官空擅巧，博南山下乞蛮姬。
【广心楼绝句为杨升庵赋】
楼西鹦哥树，单栖铁鹦哥。儿童作蛮语，花鸟入滇歌。
停云独倚阑，扣门问来使。云是张公子，永昌送诗至。
【泾西杏花杂兴】
张村赵村与吴村，千古空牵艳客魂。墙东一树秾如锦，莫怪先生独闭门。
成都才子玉堂仙，一谪南中三十年。锦树烘春枝袅月，夜来新梦到连然。
【泾上夕眺柬友人】
台下平池池上花，春风无日不山家。红藏坞壁攀危磴，绿浸阑干系短查。
小市渐沽寒食酒，中林长隔美人车。夕曛也恋西枝好，不管城头已暮鸦。
【次韵何元朗罢官之作】
千古钟山拥晋京，门前淮水为谁清。即看江令还家日，不作平原羁宦情。
异代风流草市宅，故园离乱柘林莺。东田见说堪行乐，莫怪经旬懒入城。
【泾上西斋书怀寄吴兴一庵唐丈】
连朝零雨掩柴关，树色苍苍别院间。倦倚小童呼鹿鹿，戏抛残果乞山山。
淹留出岫云心懒，拓落当窗石性顽。惟是采真秋兴逸，白苹长梦霅溪湾。
【无题和王子新】
葱菁玉树宫槐陌，婀娜纤腰杨柳枝。多病心情寒食后，小楼风雨落花时。
阳台永夜难为梦，洛浦微波可寄词。何许鉴侬心独苦，朝来青镜有垂丝。
【云中乐】
塞门杨柳未经霜，锦帕貂裘马上妆。带得相思出关去，银钗岭上断人肠。
附见人日草堂诗
（引曰：升庵先生在江阳，以画象寄我白下，揭于寓斋，日夕虔奉，如在函文。嘉靖己未人日，西域金子大舆、东海何子良俊、吴门文子伯仁、黄子姬水、郭子第、秣陵盛子时泰、顾子应祥，相约过余，觞之斋中。斋南向，先生象在壁间，诸君不肯背之坐，各东西席，如侍侧之礼。比丘圆澜罂中冷泉见饷，觅得阳羡贡茶一角，烹泉为供，以宣瓯注之，焚沉水香于垆，作礼毕就坐，各啧啧叹曰："幸甚！今日乃得睹升庵先生。"文子曰："今日之会奇矣，予当作《人日草堂图》以寄先生。"予欣然拊掌，因歌"人日题诗寄草堂，遥怜故人思故乡"之句，作八阄，散诸君，请各赋一篇，并寄先生，见吾辈万里驰仰之怀。越二日，文子图告成。又二日，诸君诗次第成。予乃为之引。余按己未岁，先生年七十二，以是年六月卒于永昌，则诗画邮致之时，先生已不及见矣。是举也，论交之真，敬长之悫，乐善之诚，胥于此征焉。先辈风流，真可以宽鄙惇薄。名不虚立，士不虚附，用修何以得此于诸贤哉？亦可以感矣。传之后世，不独为艺苑之美谭也。）
【黄姬水得遥字】
一勺名泉手自调，石筵香烬夜遥遥。半生寤寐虚双鲤，万里容辉挹片绡。
学海竞夸天阁秘，春心欲托帝巫招。芳樽潦倒郎官舍，江芷皋兰雨未消。
【郭第得乡字】
先朝金马重文章，三十余年适瘴乡。共羡史迁飚石室，谁怜贾傅老潇湘。
披图月就金陵堕，飞梦云牵玉垒长。方外游踪元不系，欲将瓢笠问江阳。
【盛时泰得题字】
人日寒多雨意低，冶城春色柳条齐。梅开东阁斜穿槛，潮过西州乱入溪。
天末丰神劳梦寐，壁间丘壑有诗题。碧云回首人千里，巴水东流猿夜啼。
【金大舆得怜字】
人日梅花自可怜，折来谁为寄西川。八行欲附铜鱼使，四海争谣白雪篇。
滇水山川增气色，锦江花柳隔风烟。何时一棹穿巴峡，得就扬雄问《太玄》。
【朱曰藩寄升庵先生一首】
亭花落尽鹧鸪飞，吉甫台边春事稀。锦水毓华添丽藻，禺山金碧有光辉。
僰中僮隶传书至，煎上人家沽酒归。笑挈一壶江浦去，轻红刚值荔枝肥。